OBH 8234/1996.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter
Az eljárás megindítása
A panaszos beadványt nyújtott be az Országgyűlési Biztos Hivatalához, amelyben azt sérelmezte, hogy a postahivataltól előre kérelmezte postai küldeményeinek ideiglenes tartózkodási címére történő kézbesítését, amelynek azonban a szolgáltató nem tett eleget. Az utánküldés elmaradása miatt a panaszos kártérítési igénnyel élt, amely elől a postahivatal elzárkózott. 
Az ügyben a Magyar Posta Rt. vezérigazgatójától felvilágosítást kértem.
Az ügy jogszabályi háttere
1992. évi XLV. törvény a postáról 23. §. (1) bek. "A szolgáltató a postai szolgáltatási szerződés teljesítéséért – ideértve a küldemény sérülését, tartalomhiányát és elveszését is – az e törvényben meghatározott kivételekkel a Polgári Törvénykönyv szabályai szerinti felelősséggel tartozik. Nemzetközi forgalomban a nemzetközi szerződések szabályai az irányadók."
1992. évi XLV. törvény a postáról 24. §. (1) bek. "Nem felel a szolgáltató a postai szolgáltatások körében
a) a közönséges levélpostai küldemény téves kézbesítéséből, elvesztéséből, sérüléséből vagy megsemmisüléséből eredő kárért;
b) a szolgáltatás késedelmes teljesítéséből eredő kárért, kivéve a "Gyorsan romló" különszolgáltatással feladott postacsomagban keletkezett értékcsökkenést;
c) ha a kárt a küldemény belső tulajdonsága, a csomagolás kívülről észre nem vehető hiányossága, vagy elégtelen címzés okozta;
d) ha a kár a szolgáltató működési körén kívül álló elháríthatatlan okból keletkezett."
133/1993. (IX.29.) Korm. rendelet a postai tevékenységről 19. §. (1) bek. "Belföldi forgalomban a címzett elköltözése vagy ideiglenes távolléte esetében a küldeményt – a feladó vagy a címzett eltérő rendelkezése hiányában – a szolgáltató – térítés ellenében – a címzett ismert új címére küldi."
Az érintett alkotmányos jog
1949. évi XX. törvény a Magyar Köztársaság Alkotmánya
"2. §. (1) A Magyar Köztársaság független, demokratikus jogállam."
A megállapított tényállás
A Győri 2. számú Postahivatalnál a városban lakó panaszos írásban előre kérte, hogy 1996. június 27-e és augusztus 25-e közötti időtartamra postai küldeményeit ideiglenes tartózkodási helyére, Balatonalmádi-Káptalafüred címre továbbítsák. Az ÉDÁSZ Rt. által 1996. július 18-án feladott levelét a szolgáltató ennek ellenére a győri lakcímre továbbította, amelynek következtében szükségessé vált, hogy a panaszos azonnal visszautazzon Káptalanfüredre.
A panaszos a fentiek miatt indokolatlanul felmerült utazási költségeinek megtérítését igényelte, amely elől azonban a szolgáltató a postáról szóló törvény levélpostai küldemények téves kézbesítéséből eredő felelősséget kizáró rendelkezésére hivatkozással elzárkózott.
Tekintettel arra, hogy a posta a vállalt szolgáltatást nem teljesítette, a panaszos által igazolt kárt meg kell térítenie.
A vizsgálat megállapításai
A Győri 2. számú Postahivatal a panaszos által sérelmezett helyzet kialakulását okozó eljárásával sértette a jogállamiságból levezethető jogbiztonság alapelvét és ezzel alkotmányos jogsérelmet idézett elő. 
Ennek ellenére ajánlást az ügyben nem teszek, tekintettel arra hogy a Magyar Posta Rt. vezérigazgatója a visszásságot saját hatáskörben orvosolta: az érintett postahivatal felügyeletét ellátó Soproni Postaigazgatóságot a megfelelő intézkedések megtételére felhívta.

Budapest, 1997. június 24.

Dr. Polt Péter